Зауэм и бынхэм траухуэ
«Зауэм и бынхэр» урысейпсо жылагъуэ зэгухьэныгъэм Къэбэрдей-Балъкъэрым щиIэ къудамэмрэ республикэм и Журналистхэм я зэгухьэныгъэмрэ ирагъэкIуэкI «Журналистхэр зауэм и бынхэм ятопсэлъыхь» зыфIаща зэпеуэр.
Зэпеуэр къызэзыгъэпэщахэм я мурадыр — хъыбарегъащIэ IэнатIэхэм пэрыт журналистхэм республикэм щыпсэухэм ящыщу зи сабиигъуэр Хэку зауэшхуэм хиубыдахэм, тылым и лэжьакIуэхэм, балигъ мыхъуахэм гулъытэ нэхъыбэ хуегъэщIынырщ, щIэблэм Хэкур фIыуэ ялъагъуу къэгъэхъунырщ.
Зэпеуэм хэтыну гупыж зыщIхэм 2014 гъэм мэкъуауэгъуэм и 10 пщIондэ къэпщытакIуэ гупым Iуэхум зэрыхэтынумкIэ тхылъ хуагъэхьын хуейщ. Абы щIыгъупхъэщ лэжьыгъэр (тхыгъэм и цIэр, ар къыщытрадзар (эфирым щыкIуар), и аннотацэр, лэжьыгъэр зейм и цIэр, и унэцIэр, и адэцIэр, къыщалъхуа гъэр, щылажьэр, телефоныр).
Зэпеуэм евгъэхьыну тхыгъэхэр 2014 гъэм мэлыжьыхьым и 1-м щыщIэдзауэ бадзэуэгъуэм и 1 пщIондэ газетхэмрэ журналхэмрэ къытехуауэ, эфирым кIуауэ щытын хуейщ.
Тхыгъэхэр КъБР-м и Журналистхэм я зэгухьэныгъэрщ зэгъэхьын хуейр (Налшык, Лениным и проспект, 5, 5 къат, 507-нэ пэш).
Зэпеуэм кърикIуахэмрэ текIуахэмрэ къэпщытакIуэхэм ягъэнэIуэнущ.
Абы пашэ щыхъунухэм папщIэ яубзыхуащ япэ саугъэту щы, сом мин тхурытху хъууэ, етIуанэ саугъэтищри сом мин щырыщ мэхъу, зэрытрагъэгушхуэ ещанэ саугъэтищи щыIэнущ.
Зэпеуэм кърикIуахэр хъыбарегъащIэ IэмалхэмкIэ хэIущIыIу ящIынущ. ТекIуахэр фэеплъымрэ щыгъуэмрэ я махуэм — мэкъуауэгъуэм и 22-м ирихьэлIэу ягъэлъэпIэнущ.
БЖЬЫХЬЭ Розэ.
